टेस्ट क्रिकेट में कुछ भी असंभव नहीं है. कभी-कभी कुछ ओवर का खेल मैच को 180 डिग्री तक मोड़ देता है. सेंचुरियन के सुपर स्पोर्ट पार्क पर भी दूसरे टेस्ट मैच के पहले दिन शनिवार को यही देखने को मिला. जो खेल 80 ओवर तक दक्षिण अफ्रीकी बल्लेबाजों को रास आ रहा था. वो अचानक भारत के पक्ष में मुड़ गया. पहले सत्र में बेअसर साबित होने वाले भारतीय गेंदबाजों ने रविचंद्रन अश्विन की अगुआई में आखिरी दो सत्र में अच्छी वापसी की और मेजबान टीम को परेशानी में डाल दिया. 80.5 ओवर में 256 रन पर तीन विकेट गंवाने वाली दक्षिण अफ्रीकी टीम ने पहले दिन का अंत 90 ओवरों में छह विकेट के नुकसान पर 269 रनों के साथ किया.